b"\n_START_ARTICLE_\nCementiri de Torell\xc3\xb3\n_START_SECTION_\nDescripci\xc3\xb3\n_START_PARAGRAPH_\nEl cementiri es desenvolupa a partir d'un eix central en forma de passeig que finalitza davant d'una capella. El recinte \xc3\xa9s de forma rectangular amb l'entrada orientada a sud. La t\xc3\xa0pia que l'envolta \xc3\xa9s emblanquinada i amb un coronament de merlets en forma de ziga-zag. S'hi accedeix mitjan\xc3\xa7ant un portal d'arc de mig punt adovellat de pedra, amb guardapols i coronat per una creu, precedit per nou graons tamb\xc3\xa9 de pedra._NEWLINE_El passeig central t\xc3\xa9 grans xiprers i es compon de tres parts que es divideixen en dos encreuaments. Als dos laterals de l'eix hi ha un pla de gespa amb alguna tomba a terra, a segon terme se situa un el pla vertical de n\xc3\xadnxols col\xc2\xb7locats de manera enteixinada, en el mur que limita el recinte. A cada encreuament trobem quatre panteons col\xc2\xb7locats en estrella que pertanyen a les fam\xc3\xadlies benestants de Torell\xc3\xb3._NEWLINE_Alguns d'aquests conjunts monumentals estan signats. Aquestes s\xc3\xb3n algunes de les signatures: I. Ripoll 1963, J. Barba aqte, Josep Maria Pericas i Morros aqte._NEWLINE_Abans d'arribar a la capella trobem una creu de terme.\n_START_SECTION_\nHist\xc3\xb2ria\n_START_PARAGRAPH_\nEl cementiri vell era a l'entorn de l'esgl\xc3\xa9sia de Sant Feliu. L'any 1884 es va reformar l'atri de l'esgl\xc3\xa9sia, sota la direcci\xc3\xb3 de l'arquitecte municipal Josep Yllla, i aix\xc3\xb2 va provocar el trasllat del cementiri._NEWLINE_Les obres del nou cementiri van comen\xc3\xa7ar el 1862 i varen ser dirigides per l'arquitecte Blad\xc3\xb3 i els mestres d'obres Rafael Plana, autor del portal i creu de pedra d'una sola pe\xc3\xa7a i Ramon Tomamira encarregat de l'aixecament dels murs._NEWLINE_El principal Benefactor del nou cementiri fou Antoni Sa\xc3\xbcquer Masmitj\xc3\xa0 que f\xc3\xa9u construir la capella central._NEWLINE_L'any 1891 es va ampliar el clos murallat, obra que fou finan\xc3\xa7ada per Antoni Sa\xc3\xbcquer._NEWLINE_Les modificacions que ha sofert el cementiri al llarg del segle XX, n'han canviat parcialment l'est\xc3\xa8tica. Els tres rengles de n\xc3\xadnxols es convertiren en sis. L'al\xc3\xa7ada es va duplicar. Els xiprers i parterres del voltant de la capella es van convertir en m\xc3\xb2duls per a n\xc3\xadnxols durant la d\xc3\xa8cada de 1970._NEWLINE_La darrera ampliaci\xc3\xb3, 1999-2000, ha consistit en ampliar la part nord-est. Aquesta obra recent no mant\xc3\xa9 l'est\xc3\xa8tica del conjunt. Fou projectada pels Serveis T\xc3\xa8cnics Municipals i realitzada pel constructor Llu\xc3\xads Dachs."